Levner Rogaland liten sjanse: – Østlandet tar omtrent alt
Det mangler titalls milliarder på å få Rogalands tog- og baneprosjekter inn på rett spor.   – Jeg tror det er urealistisk at Rogaland får mye penger til bane i kommende Nasjonal transportplan (NTP). Vi er for langt bak i køen, sier Tormod Andreassen i Næringsforeningen i Stavanger-regionen. (Se liste over alle prosjektene lengre ned i saken). Kjartan Alexander Lunde, fylkesordførerkandidat for Venstre, har ikke gitt opp. – I hele det siste tiåret har vår region fått altfor lite penger til bane og tog. De store pengene har gått til Østlandet. Nå er det på tide at også Rogaland og Vestland fylke får ta del i investeringer i baneløsninger. Dette ønsker Venstre sterkere fokus på. For vi må bygge miljøvennlig transport som skal vare de neste 100 årene, sier han. La oss kjapt dra gjennom noen av prosjektene som sliter med å komme på rett spor: Det vil koste 14 milliarder kroner å bygge dobbeltspor på Jærbanen, mellom Skeiane i Sandnes og Nærbø i Hå kommune. Dobbeltsporet betyr i praksis avgang 6 avganger per time.  Prosjektet er ikke prioritert i Nasjonal transportplan 2022-2033, og det er usikkert når bygging kan starte. I Rogalands NTP-innspill er dobbeltsporet det eneste baneprosjektet som er nevnt. Før sommeren vedtok et stort flertall i Stavanger kommunestyre utredning av en skinnegående kollektivakse mellom Paradis-området og Ullandhaug. Vedtaket er blitt kalt en bløff av Ap, med begrunnelse at det blir for dyrt og er bortkastet å jobbe med.  Investeringskostnadene ble i 2019 anslått å være 7,5 milliarder kroner for tog og 4,5 milliarder for bybane. Stavanger har vedtatt at det skal settes i gang et arbeid med en kommunedelplan for å avklare mulige traseer og konsept – eksempelvis T-bane, metro, jernbane, monorail eller bybane, og hvordan disse kan knyttes til Bussvei og jernbane. Dette må gjøres i samarbeid med fylkeskommunen. I Stavanger er Ap og Sp mot bane til Ullandhaug. Også flertallet på fylket har vært avvisende etter at Norconsult i 2019 la fram en rapport som sa at passasjergrunnlaget er for lite til å legge skinner. Skinnene mellom Ganddal og Ålgård ble lagt ned for persontrafikk i 1955.  Til tross for en manglende bro og gode vekstforhold for gress på banen i dag, er det politisk vilje i Sandnes, Gjesdal, og Stavanger for å gjenåpne strekket på sikt.  Men i fjor kom Jernbanedirektoratet med beskjeden som kan få Ålgårdbanen til å spore av skikkelig:  De støtter Bane Nor i at strekket burde «legges ned». Eller tas ut av det nasjonale jernbanenettet, som det egentlig heter.  Dette vil gjøre en gjenåpning vanskeligere. Nå er saken i Samferdselsdepartementets hender, og deretter Stortinget, dersom departementet er enig.  I en oppdatering til Sandnes kommune i august i år, skriver departementet at saken fortsatt er under behandling hos dem.  I over 30 år har Norsk Bane AS jobbet for Vestlandsbanen med lyntog over Haukeli, en strekning på totalt på 60 mil. Investeringskostnaden ble stipulert til 40 milliarder kroner i 2007. Prosjektet skal etter planen binde sammen Bergens- og Jærbanen og danne et InterCity-område mellom Bergen/Voss og Stavanger/Egersund som et felles bo-, arbeids- og kompetanseområde. Norsk Bane ønsker å få gjennomført en ny og oppdatert utredning om Vestlandsbanen og få levert resultatet før Stortingets behandling av ny Nasjonal transportplan våren 2024.  Drangsdalen i Lund er flaskehalsen på Sørlandsbanen. Det er bratt, trangt, svingete og rasfarlig.  Her må togene kjøre i 20 km/t. Det er den laveste farten på en hovedstrekning i Norge.  Utbyggingen av Sørlandsbanen går enda saktere. I 1994 la banedivisjonen i NSB frem en høyhastighetsutredning for Sørlandsbanen, men dette er ikke fulgt opp med bevilgninger.  Fylkestinget i Rogaland har tidligere prioritert Drangsdalen i sine NTP-innspill, men ikke denne gangen. Rassikringstunnel ble i 2001 stipulert til 450 millioner kroner. Lang venteliste – For alle prosjektene er det snakk om milliardinvesteringer, men det koster å bygge god, grønn infrastruktur. Nå som det har blitt ganske stort flertall i Stavanger for bane til Ullandhaug, er dette noe fylket trenger å ta stilling til. Det politiske flertallet på fylket har ikke vært gode nok til å prioritere bane og tog til nå, sier Kjartan Alexander Lunde, fylkesordførerkandidat for Venstre. Som kommunestyremedlem i Stavanger har han tatt opp bane til Ullandhaug nærmere 40 ganger og fått gehør der.  – Kollektivtilbudet til Ullandhaug og Forus er for dårlig. Og i juli kom en rapport som viste at Stavanger lufthavn, Sola, er den bynære flyplassen i Norge hvor kollektivandelen er lavest i landet. Venstre tror en hurtig- og skinnegående kollektivløsning til sykehus, universitet, Forus og flyplass har potensial til å bli en av de mest trafikkerte strekningene i landet. Ingenting tyder på at forslaget vil få gjennomslag i fylkestinget. Aftenbladets valgomat har følgende påstand: Bygg et hurtig skinnegående kollektivtilbud til Ullandhaug. Flertallet er mer eller mindre uenige: Høyre, Ap, Sp, Frp, Pensjonistpartiet, Norgesdemokratene, Konservativt, Liberalistene, Partiet Sentrum. De som er mer eller mindre positive er Folkestyret-listen, Folkets Parti, Rødt, Venstre og MDG.  KrF, SV og Industri- og næringspartiet har ikke tatt stilling. – Fokuser heller på E39 Tormod Andreassen i Næringsforeningen i Stavanger-regionen tror Rogaland stiller langt bak i køen for nye baneprosjekter.  – Det er helt riktig at baneprosjektene i Rogaland er nedprioriteres. Den siste store utbyggingen var dobbeltsporet som åpnet i 2009, med unntak av godsterminalen på Ganddal, signalanlegg og oppgradering av kjøreledning, som bare er småplukk i sammenheng med jernbaneprosjekter. De holder på å bygge Intercity på Østlandet, som er til dels underfinansiert. Vi er også bak Ringeriksbanen og Bergen-Voss (kalles K5), sier Andreassen. Han påpeker at dobbeltspor på Jærbanen krysser myrområder og spår at Bane Nors anslag på 14 milliarder kroner er for lavt. – Jeg skulle gjerne sett dobbeltspor, men tror ikke Rogaland har sjanse til å nå opp i denne NTP-en. Vi må heller konsentrere oss om E39. Det er et poeng at der de bygger dobbeltspor på Østlandet går det allerede 4-felts motorvei ved siden av. Vær så snill, la oss få en av dem, sier Tormod Andreassen.
Rogaland har møtt utfordringer med gjennomføringen av flere tog- og baneprosjekter grunnet mangel på finansiering. Dobbeltspor på Jærbanen, bane til Ullandhaug, bane til Ålgård, lyntog over Haukeli, og Sørlandsbanen gjennom Drangsdalen er alle prosjekter som trenger flere milliarder kroner for å realiseres. Regjeringen skal legge frem Nasjonal transportplan (NTP) for perioden 2025–2036 neste vår, men det ventes ikke at Rogaland vil motta mye støtte for baneprosjektene.